陪邑大夫登西峴峰
作者：許中應
朝代：宋

paragraphs: 晴暾發輕暑，惠風蕩繁林。
驅車青郊路，舉跐西山岑。
隨流翫回轉，就陰便清深。
子規續哀響，倉庚流好音。
側徑既窈窕，層崖亦嶇嶔。
石泉潄瓊瑶，松風戞璆琳。
雲間渺虛曠，恍若韶濩臨。
水樂名其亭，上有坡仙吟。
泉甘瀹新茗，芹香侑清斟。
攀躋豈不勞，景勝忘所任。
夕陽忽在山，清興浩難禁。
山靈應有約，何時重來尋。